Opod vergader met Mashaba oor Jhb-korrupsieHerman Mashaba. Foto: Facebook/Democratic Alliance Die bestuur van die onafhanklike polisieondersoekdirektoraat (Opod) het die stad Johannesburg versoek om besonderhede te verskaf van ernstige korrupsiesake ná ŉ vergadering met burgemeester Herman Mashaba. Moses Dlamini, woordvoerder van Opod, het gesê Mashaba het die vergadering belê. “Die vergadering het gehandel oor bewerings dat die direktoraat vir prioriteitsmisdaadondersoeke (die Valke) versuim om ernstige korrupsiesake te ondersoek,” het Dlamini in ŉ verklaring gesê. Dlamini het gesê Opod het die stad versoek om spesifieke besonderhede te verskaf sodat hy kan bepaal watter van die klagtes binne sy mandaat val om dit te ondersoek. “Sodra die betrokke inligting ontvang en bestudeer is, sal Opod ŉ besluit neem wat betref die ondersoek.”